정조 7년 · 목
領議政鄭存謙曰。近以諸道告歉。民事孔艱。致勞聖慮。如傷之德意。藹然於絲綸之間。蠲減之政。存恤之擧。靡不用極。臣不勝欽仰。而至若講究荒政之策。臣才疏誠淺。將無以措手。臣誠惶愧矣。予曰。近日百隸怠慢。庶事叢脞。以言乎紀綱。則有將頹之勢。以言乎人心。則有忨愒之習。無一人擔着做事者。已是慨然。而況今畿湖嶺東。次第告歉。關北失稔之啓。又復踵至。噫彼無告。將何聊生。言念顑頷之狀。如聞庚癸之呼。饑饉荐臻。民命近止。由予一人否德之致。尙誰咎哉。予方宵衣肝食。不遑寧處。所講究者。恤民之策也。所詢咨者。憂民之政也。停免之敎。非不勤摯。而實惠猶難其盡究。蠲恤之命。非不諄複。而窮民未保其均被。一念憧憧。惟在元元。懷保之典。奠接之方。有不容少緩。正須上下交講之不暇。冀有一半分裨益於吾民。而上自廟堂。下至庶僚。恬憘忨愒。試以今日籌坐事言之。許多備堂。無一人赴衙者。日晏後始乃來會。而只以三數人。最後時者。捧現告以入。廟堂所以矜式庶僚。扶植紀綱之地。而反有此怠慢之擧。何責乎庶僚爲也。夫所謂勤力奔走。乃人臣之餘事。而猶憚爲是。占便若此。若此而尙何望民心之懷保。庶事之修擧耶。業欲以此下敎。而或有煩屑之嫌。尙爾未果。今復伈伈。則將頹之紀綱。忨愒之人心。無復餘地。故今日之特命常參。意有以也。不憚複。先以此諭之。卿等悉陳救荒之策。俾有實惠之究焉。存謙曰。臣猥以無似。忝居具瞻。致此災荒荐臻。紀綱日乖。屢勤聖敎。而不能對揚聖意。臣罪實無所逃。方今急務。莫過於正人心立紀綱。而如臣無狀者。具僚將何所知警乎。乞先治臣罪。以幸國事。予曰。惟玆之敎。不過警飭具僚。非指卿一人而言。則卿何必引咎若是。雖以事面言之。卿之登筵。每以辭免爲事。此亦紀綱所在。卿試思之。無復如是過當也。右議政李福源曰。臣之竊位尸居。已是惶愧。而今承聖敎。益不勝惶悚矣。予曰。銜命異域。反面屬耳。卿之所辭。尤爲過當矣。予曰。諸原任進前。參聞廟務可也。予曰。洪判府事出疆在明。須先退可也。判府事洪樂性曰。拜表隔日。書狀官李魯春。旣有改差之命。故事多掣礙敢達矣。予曰。其時下敎中改差二字。旣命抹去。自當循例入去矣。樂性曰。姑無抹去文跡。故筵稟矣。予曰。此則政院擧行遲滯之致。三昨坐直承旨誰某乎。左副承旨李得臣曰。臣於伊日坐直矣。予曰。旣承抹去之命。則何以原傳敎頒布乎。卽爲抹去可也。存謙曰。洪判府親山。在於長湍地。依例陳疏往省。則或慮民邑之弊。不得陳請。而將欲歷入省墓。奉命之行。不敢擅便云故敢達矣。予曰。歷省可也。予曰。新除北伯。果善爲矣。今年北關歉荒。挽近所無。前頭接濟之策。專係方伯。必須得人然後。可任其事。而此北伯。則遞任未久。列邑之事情。民間之疾苦。可以揣知。且是老鍊之人。朝廷可無北顧之憂矣。至於監賑使。旣經評事。有異生手。今此差遣。亦爲便好矣。存謙曰。誠如聖敎。賙賑之事。專係方伯措置之如何。而新伯遞還。不過三數年。多諳事情。必有實效矣。予曰。今於南北關。竝爲設賑。則監賑使於北關監賑耶。存謙曰。然矣。予曰。茂山設邑。將至百有餘年。而設賑今始爲之。於此益知北路之大無矣。判府事徐命善曰。茂山則壬癸之歲。不至歉荒。而今年始入災邑中矣。予曰。昨日北道分等擧條入之。予命都承旨沈豊之曰。此則不必以各擧條爲之。連付一通後當啓下。知申釐正以入。予曰。湖南卽我朝根本之地。朝家所以軫念者。當倍於他道。前有一二蠲免之擧。而北關又是豊沛之鄕。故列等之際。多費料量。皆已許施。然此不足爲實惠。前頭賑政。俾有實惠然後。唉彼生靈。各安其居。必無捐瘠流離之患。預爲悶念矣。命善等曰。絲綸一下。民莫不感涕。至於湖南。則惟正之供。多有蠲免。實惠豈有加於此哉。存謙曰。方當荐歉。朝家惠澤。不得不如是。而新還多在停退中。嗣歲之需。實爲憂悶矣。予曰。此非通一道盡數停退。只就尤甚邑尤甚面里。及之次稍實。皆有分數。則穀簿雖甚苟艱。似不至難捧矣。存謙曰。今年諸道停退之數。不下屢十萬石。穀簿漸縮。實非細憂矣。予曰。與其穀聚而民散。曷若民聚而穀散乎。予則惟以奠民爲事矣。予曰。前東伯分等事。有未可知者。舊還一萬七千石。渾入於新還之中。而以準捧爲言。至於新還。則忽請停退者。果何意也。乃若尤甚邑尤甚面里。比而同之於稍實邑尤甚面里者。可謂輕重倒置。似是未經事之致。亦豈不駭惑耶。判府事鄭弘淳等曰。糴法甚嚴。豈可自下擅請乎。予曰。年前御史任希雨。以此陳請時。不爲許施乎。工曹判書鄭民始曰。前後道伯。屢有此請。而皆不許施矣。予曰。今此所陳。不過折半代錢。雖已許施。而若於長山以北。永爲定式。則長山以南及黃山諸處。豈不偏苦乎。諸大臣之意。以爲何如。福源等曰。若以運米之難。獨於長山以北。以代錢定式。則恐非朝家一視之道。存謙曰。上番軍停番事。禁御兩將。已登筵。下詢處之似宜矣。福源曰。停番事行關。俄已爲之矣。予曰。方當歉歲。鄕軍之上番治裝具糧去留俱癈。以是有停番之命。而當番之軍。則逢點不遠。想已治發。如爲下送。則反有其弊。故問于兩營。待其報來云者。乃謂來當之事。非指方來軍之謂也。則不待草記。徑先行關。此果成說乎。吏曹參判趙時俊曰。行關雖已出草。似未知委矣。予曰。禁御兩廳上番當次之軍。在於何道何邑耶。禁衛大將李敬懋曰。臣營上番軍。在於原春嶺西數邑矣。御營大將李柱國曰。臣營上番軍。在於洪忠右道矣。予曰。然則將以來當停番爲便耶。訓鍊大將具善復曰。已發還止。不無爲弊。就來當停番好矣。予曰。都監陞戶停番。則當於明春爲之耶。善復曰然矣。都監則有與受錢三百之數。陞戶停番。旣出軫念之意。孰不敢奉承。而都監軍則似爲難處矣。予曰。旣有停番之命。則廣智營入直。似爲苟艱。總廳壯抄軍入直。前有已例。今亦以壯抄軍入直。分力訓局。似爲無妨。總使其知之乎。總戎使徐有大曰。臣未詳矣。予曰。都監精抄廳及中部分設禁營之後。仍都監軍之不足。有此壯抄入直之例。而中間仍廢不行。似是甲戌間事矣。善復曰然矣。予曰。旣曰帥臣。本廳事。矇然不知。誠甚慨然。予曰。總使出去。壯抄入直設施及存罷年條。詳考謄錄以入。予曰。近來竊發之患。比比有之。此亦荒政之一事。預爲禁戢然後。庶可爲無弊。自廟堂發牌從事官嚴飭。今此捕將之代。亦不可不另擇。誰可爲之耶。兵曹判書李★(土+甲)曰。前望中有李敬懋李昌運申大謙具明謙李漢泰。而李敬懋李昌運外。或外任或罪罷。未通中。又有李得濟矣。予曰。李昌運則老病。禁將可謂單望。此外又有可合人乎。命善曰。亞將中又有趙圭鎭矣。予曰好矣。卽爲擬望以入。有大還奏曰。考見謄錄。則壯抄軍分爲三隊。與都監軍替直於廣智營。已爲年久。而自庚午爲需米軍。分送外邑。故壯抄軍入直之例。仍罷不行矣。予曰。需米軍在於何邑。而所收米亦爲幾何。有大曰。安山仁川通津金浦等邑。有軍十三哨。而每名良軍則六斗。奴軍則三斗矣。予曰。陞戶今將停番。壯抄入直。旣有已例。依此爲之。則總廳果無其弊耶。有大曰。廣智營入直。旣爲苟艱。則些弊端何可顧也。予曰。當番之禁御兩營軍及都監陞戶。猶爲停番。則豈於總廳。忽創年久未行之例乎。此則卿言過矣。後日次對時。從長稟處可也。予曰。毛衣匠多是都監軍人。而近來貧殘若是。在所當念。然因此而廛民之失利。亦不可不恤。毛匠所用縀疋。皆爲受出於廛人。則其爲弊也。豈至於是。以此申飭好矣。近聞吏胥輩。皆着揮項。而耳掩則絕無云。此亦紀綱所在。莫不由朝廷不嚴之致。誠甚慨然矣。弘淳等曰。近來侈風日甚。誠非細憂矣。★(土+甲)曰。捕將望筒。玆以擬入。而通望禁軍別將後。乃擬捕將。自是政格。故敢達矣。予曰。如有定式。則似爲如何矣。★(土+甲)曰。政格雖如是。別無定式之事矣。存謙等曰。旣經都監中軍。則似不拘於禁軍別將之通望與否矣。予曰。都監異於他營。故旣經總使之後。仍帶都監中軍。例也。然則未通別將而直爲捕將。或有已例耶。善復曰。禁軍別將。卽龍虎大將。故通擬別將後。許通捕將。雖是近例。至於李泰祥。則以中軍未通別將。而直爲捕將矣。予曰。然則捕將望筒入之。予曰。御史抄啓。自廟堂卽爲擧行。事目亦爲從速入啓。抄啓人員。書出朝紙可也。柱國曰。御廳軍餉。無以支放。來六月上下者。今十二月等先爲劃給。則在均廳無損。在本營實爲便好故敢達。下詢大臣處之何如。予曰。大臣之意何如。存謙曰。此則當觀均廳事勢。以爲區處。然御將所奏如是。先期出給。似無妨矣。予曰。支放旣已不足。無以分排。則御廳事勢。豈不悶迫乎。禮曹判書徐有隣曰。兩廳事勢。未及知之。然一御廳之先下。猶可爲也。至於各營門。如此之請。不勝紛紜。有難許施矣。民始曰。均廳事目至嚴。如以御廳支放之難處。有所許施。則安以事目爲也。御將所奏。甚不緊矣。予曰。捕將旣承牌。則何不入侍受符。卽爲入侍事分付。捕將趙圭鎭進伏。予曰。周禮荒政十二。治盜亦在其中。方當荐歉。多有竊發之患。今此特除。取卿剛明。須善爲禁戢。無至擾民可也。大司諫南玄老曰。臣連見諸道蠲恤綸音。藹然仁覆。有若枯荄群蟄。春回發生者然。凡厥賙濟之策。懷保之方。方伯守宰。苟能仰體德意。俯竭誠力。則寧或有一民之捐瘠哉。第念救荒之要。無過於節財裕民。而賦於民者。今幾盡蠲。來頭經用艱矣。其於荒政省禮之義。量入爲出之道。雖端布斗米之費。除非不可已者。則在所當節。且外方民弊。莫甚於迎送。而況當歉歲。其所糜費。不啻飢民屢百口食。臣謂嚴飭有司。京外各樣不急之費。一切減省。以節財用。亦願被災道大小官長。報瓜勿遞。自非尤無良不善賙賑外。雖有犯科。待畢賑勘遞。以裕民力宜矣。予曰。所奏實爲目下要務。依此爲之可也。又奏曰。近日上下講究之策。無非六道賙賑之政。而至於京師。昨年大歉。徧蒙殿下如傷之澤。抄戶發粟。都民賴安。至於今年。則荐飢之餘。民食尤艱。而尙未聞區劃之方。伏想廟堂必有所商量。而比諸外邑。在所當先。臣謂亟令廟堂。深講都民接濟之策宜矣。予曰。所奏亦甚切實。依爲之。又奏曰。我朝科制。互取講製。而尤以明經爲重者。當初法意。非不美也。近來擧子。徒習口讀。莫究經義。連誦七書。不錯一字。而發問。旨意。擧皆鹵莽。躬行心得。雖難責之於每人。口誦面墻。安用如此之經生哉。殿下御極以來。一新庶政。丕闡文敎。深軫科擧之弊。每思矯救之方。而尙未變通。誠以古制之難於輕改。致此因循。而第念會講之後。有生劃取一人之規。旣連講畵。兼試製工。則經術文學。庶或俱備。何必以一人爲例也。臣意則自後式爲始。明經之科。歸重文義。多生連畵。講經製述。參半試取。使擧子輩。毋或徒事於念誦。俾得喫緊於實用。而事近更張。下詢廟堂處之似好矣。予曰。依爲之。予曰。三道之荒。都下猶復難食。至有發賣之擧。今此六道告歉。民之難保。理所必至。臺臣旣發言端。大臣進前覆奏可也。予曰。今春發賣爲幾等。而所需米包幾何。民始曰。四等之後。以特敎別設一巡爲五等。而所入則爲二萬石矣。予曰。抄飢之節。專在於下屬。束濕之道。亦係於部官。部官須得年富力强聰明解事可堪百里之才然後。可有實效。今日政未差之代。卽爲差出。而未經事之人。則相換他司可也。予曰。京兆亞尹誰某乎。存謙曰。左尹李柱國。右尹鄭景瑞矣。予曰。右尹則年老之人。詞訟劇務。似難行公矣。予曰。左尹當使之專意察任。所帶金吾之任。遞解無妨矣。予曰。五部官員。使之卽爲待令。予曰。歲方荐歉。都下艱食。無異今春。發賣之典。從當擧行。抄戶之節。爾等須各悉心奉行。精抄戶數。無遺飢口。以待朝家處分可也。仍命存謙曰。部官於發賣時。凡公會勿參及完事後陞遷等節。依例定式。使之着意擧行可也。存謙曰。此則旣有今春已事。當按例爲之矣。予曰。今春發賣時。京兆堂上誰某乎。存謙曰。判尹鄭昌聖。左右尹則洪秀輔李崇祜矣。予曰。亞尹有闕之代。以已經歷人差出。似無妨矣。